b'\n_START_ARTICLE_\nSuomen kristillinen yhteiskoulu\n_START_PARAGRAPH_\nSuomen kristillinen yhteiskoulu eli SKYK (ent. Toivonlinnan yhteiskoulu) on Adventtikirkon yll\xc3\xa4pit\xc3\xa4m\xc3\xa4 koulu. Se sijaitsee Kaarinassa entisen Piikki\xc3\xb6n kunnan alueella Varsinais-Suomessa meren rannalla. Toivonlinnassa toimii kristillisten mallien mukaan alakoulu, yl\xc3\xa4koulu ja lukio. Kyseess\xc3\xa4 on koko Suomen ainoa lukio-opetusta antava kristillinen koulu. Syksyll\xc3\xa4 2015 toimintansa aloitti lukioon valmistava koulutus (LuVa) maahanmuuttajille. Lis\xc3\xa4ksi Toivonlinnassa sijaitsee asuntola, joka on tarkoitettu yl\xc3\xa4koululaisille ja lukiolaisille. Suomen kristillisell\xc3\xa4 yhteiskoululla on useita sisarkouluja ymp\xc3\xa4ri Eurooppaa mm. Ruotsissa, Norjassa, Ranskassa ja Englannissa.\n_START_SECTION_\nHistoria\n_START_PARAGRAPH_\nKoulu on alun perin perustettu vuonna 1932 Toivonlinnan l\xc3\xa4hetysopistoksi. V\xc3\xa4lill\xc3\xa4 koulun nimi oli Toivonlinnan kristillinen opisto. Vuosina 1946\xe2\x80\x931961 koulun rehtorina toimi biokemisti Henning Karstr\xc3\xb6m, joka oli ennen sotia ollut A. I. Virtasen l\xc3\xa4heisin ty\xc3\xb6toveri t\xc3\xa4m\xc3\xa4n Nobelin palkintoon johtaneissa rehututkimuksissa._NEWLINE_Vuonna 1960 opisto sai oikeuden antaa keskikoulun p\xc3\xa4\xc3\xa4st\xc3\xb6todistuksia ja aloittaa lukio-opetuksen. T\xc3\xa4m\xc3\xa4 johti koulun nimen muuttamiseen Toivonlinnan yhteiskouluksi. Ensimm\xc3\xa4iset ylioppilaat valmistuivat vuonna 1963.\n_START_SECTION_\nNykyisyys\n_START_PARAGRAPH_\nVuonna 2006 nimi muutettiin Suomen kristilliseksi yhteiskouluksi (lyhennettyn\xc3\xa4 SKYK). Vuonna 2006 Toivonlinnan kuoro julkaisi kaksi levy\xc3\xa4, hengellisen Nousee laulu taivaaseen ja jouluisen Nyt on taas juhlan aika. Koulussa opiskelee noin 180 oppilasta.'